Kap. 300, 314, 315, 320, 323, 324, 326, 334, 339, 340, 341, 3320, 3323, 3324, 3326, 3339

Prop. 28 S

(2016–2017)
Proposisjon til Stortinget (forslag til stortingsvedtak)

Endringer i statsbudsjettet 2016 under Kulturdepartementet

Tilråding fra Kulturdepartementet 25. november 2016, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

I denne proposisjonen legger Kulturdepartementet fram forslag til endringer i statsbudsjettet for 2016.

2 Endringsforslag

Kap. 300 Kulturdepartementet

Post 01 Driftsutgifter

Bevilgningen på posten skal dekke departementets egne lønns- og driftsutgifter.

Kulturdepartementet har i 2016 flyttet inn i nye lokaler i Grubbegata 1. For å dekke utgifter i forbindelse med flyttingen, foreslås bevilgningen på posten økt med 3,5 mill. kroner mot tilsvarende reduksjon av bevilgningen på kap. 320, post 21, jf. omtale nedenfor.

Post 21 Spesielle driftsutgifter

På posten er det i 2016 dekket utgifter til et ekspertutvalg som har utredet grunnlaget for eventuell statlig dekning av ideelle organisasjoners historiske pensjonskostnader. Utgiftene til drift av utvalget er blitt høyere enn antatt.

Departementet foreslår derfor å øke bevilgningen på posten med 0,9 mill. kroner, mot tilsvarende reduksjon på kap. 315, post 79, jf. omtale nedenfor.

Kap. 314 Kultursamarbeid i nordområdene og kulturnæring

Post 71 Kulturnæringsprosjekter

På posten er det i 2016 satt av 5 mill. kroner til tiltak for å bidra til kulturell og kreativ næringsutvikling, jf. Prop. 1 S (2015–2016). Deler av dette arbeidet vil skje i regi av Norsk kulturråd. Departementet foreslår med bakgrunn i dette å redusere bevilgningen på posten med 5 mill. kroner, mot en tilsvarende økning av driftsbevilgningen til Norsk kulturråd på kap. 320, post 01, jf. omtale nedenfor.

Kap. 315 Frivillighetsformål

Post 71 Tilskudd til frivilligsentraler

Bevilgningen på posten skal støtte opp under etablering og drift av frivillighetssentraler. Departementet foreslår å øke bevilgningen på posten med 0,2 mill. kroner, mot tilsvarende reduksjon på kap. 315, post 79, jf. omtale nedenfor.

Post 79 Til disposisjon

Bevilgningen foreslås redusert med 1,1 mill. kroner mot tilsvarende økning på kap. 300, post 21 og kap. 315, post 71, jf. omtale ovenfor.

Post 87 Tilskudd til X Games

Tilskudd til X Games i 2016 – overføringsfullmakt til 2017

Stortinget vedtok i forbindelse med revidert nasjonalbudsjett 2016 å bevilge et tilskudd på 8 mill. kroner til X Games 2017, jf. Innst. 400 S (2015–2016). Av innstillingen fremkommer det at 6 mill. kroner av bevilgningen forutsetter fullfinansiering av arrangementet og at det øvrige forutsettes gitt som generell driftsstøtte. Det er videre forutsatt at det foreligger en tilfredsstillende antidopingløsning, godkjent av Antidoping Norge, for arrangementet.

X Games for ski og snøbrett skal arrangeres i Hafjell i 2017. Det foreligger nå en antidopingløsning for FIS-lisensierte utøvere på ski og snøbrett.

Departementet har ennå ikke mottatt endelig bekreftelse på fullfinansiering av arrangementet. Departementet foreslår derfor at bevilgningen i 2016 tilføyes stikkordet «kan overføres», jf. forslag til vedtak II.

Departementet viser ellers til Prop. 1 S (2016–2017), der det på posten er foreslått en bevilgning på ytterligere 10 mill. kroner til arrangementet i 2017, med samme forutsetning om fullfinansiering og tilfredsstillende antidopingløsning.

Kap. 320 Allmenne kulturformål

Post 01 Driftsutgifter

På posten er det satt av midler til ulike evalueringer, utredninger, kulturstatistikk og andre oppgaver i departementets regi. Avsetningene til disse prosjektene foreslås redusert med 4 mill. kroner i 2016 for å dekke forventede merutgifter på kap. 320, post 75 og kap. 334, post 78, jf. omtale nedenfor.

Ut over dette er det tatt hensyn til overføringen av 5 mill. kroner fra kap. 314, post 71 til posten for å dekke utgifter i Norsk kulturråd til arbeid med kulturell og kreativ næring, jf. omtale ovenfor.

Bevilgningen på posten foreslås med bakgrunn i dette økt med 1 mill. kroner.

Post 21 Forskning, utreding og spesielle driftsutgifter

Deler av bevilgningen på posten skal dekke utgifter i Norsk kulturråd som finansieres av eksterne midler. Som følge av at flere prosjekter som Norsk kulturråd har utført på vegne av andre nå er avviklet, foreslås bevilgningen på posten redusert med 5,4 mill. kroner mot tilsvarende reduksjon i inntektsbevilgningen på kap. 3320, post 02, jf. omtale nedenfor.

På posten er det for øvrig satt av midler til forskning, utredning og statistikk mv. i departementets regi. Avsetningene til disse formålene foreslås redusert med 3,6 mill. kroner for å dekke merutgifter på kap. 300, post 01 og kap. 334, post 78, jf. omtalen under disse postene.

Bevilgningen på posten foreslås med bakgrunn i dette redusert med 9 mill. kroner.

Post 75 EUs program for kultur og audiovisuell sektor m.m., kan overføres

Bevilgningen skal dekke utgifter til norsk deltakelse i EUs program for kultur og audiovisuell sektor. Som følge av ugunstige endringer i valutakursen og faseforskyvninger i kontingenten er det behov for å øke bevilgningen med 6,9 mill. kroner.

Bevilgningen på posten foreslås med bakgrunn i dette økt med 6,9 mill. kroner mot tilsvarende innsparinger på kap. 320, post 01 og 79, jf. omtalen på disse postene.

Post 79 Til disposisjon, kan nyttes under post 1

Bevilgningen på posten er stilt til disposisjon for departementet og skal dekke nye behov som oppstår i budsjettåret, samt enkelttiltak og prosjekter som i sin karakter ikke hører hjemme på andre tilskuddsposter. Bevilgningen på posten foreslås redusert med 3 mill. kroner for å dekke merutgifter på kap. 320, post 75, jf. omtale ovenfor.

Kap. 323 Musikkformål

Post 01 Driftsutgifter

Etter omlegging av det statlige arbeidet med Den kulturelle skolesekken, har Rikskonsertene i 2016 endret navn til Kulturtanken – Den kulturelle skolesekken Norge (Kulturtanken DKS). Bevilgningen på posten skal dekke lønns- og driftsutgifter for Kulturtanken DKS, samt evaluerings- og kvalitetsutviklingsarbeid og visse fellestiltak. Som følge av omleggingen av virksomheten er det forventet merutgifter på til sammen 6 mill. kroner på posten.

Det internasjonale arbeidet som Kulturtanken DKS utfører på oppdrag av Utenriksdepartementet er nedskalert i 2016. Som følge av dette forventes en mindreutgift på 9 mill. kroner.

Bevilgningen på posten foreslås med bakgrunn i dette redusert med 3 mill. kroner mot tilsvarende reduksjon i inntektsbevilgningen på kap. 3323, post 01, jf. omtale nedenfor.

Kap. 324 Scenekunstformål

Post 01 Driftsutgifter

Bevilgningen på posten skal dekke utgifter for Riksteatret. Riksteatret har hatt økte utgifter som følge av ombygginger i teatrets produksjonslokaler i Nydalen. Departementet foreslår på denne bakgrunn at bevilgningen på posten økes med 2,5 mill. kroner, mot tilsvarende økning i inntektsbevilgningen på kap. 3324, post 02, jf. omtale nedenfor.

Kap. 326 Språk-, litteratur- og bibliotekformål

Post 01 Driftsutgifter

Bevilgningen på posten skal dekke driftsutgifter ved Nasjonalbiblioteket, Språkrådet og Norsk lyd- og blindeskriftbibliotek. Nasjonalbiblioteket forventer høyere utgifter i 2016 enn opprinnelig budsjettert som følge av økte inntekter.

Bevilgningen på posten foreslås med bakgrunn i dette økt med 4,5 mill. kroner mot tilsvarende økning i inntektsbevilgningen på kap. 3326, post 01, jf. omtale nedenfor.

Kap. 334 Film- og medieformål

Post 01 Driftsutgifter

Bevilgningen på posten dekker driftsutgifter til Medietilsynet og Norsk filminstitutt. I tillegg dekker bevilgningene enkelte utredningsoppgaver og kostnader til utvalg mv. på film- og medieområdet. Det foreslås å redusere avsetningene til disse formålene med 0,5 mill. kroner for å dekke inn merutgifter på kap. 334, post 78, jf. omtale nedenfor.

Post 21 Spesielle driftsutgifter, kan overføres

Bevilgningen på posten skal dekke utgifter ved oppdrag og prosjekter knyttet til virksomheten i Norsk filminstitutt og Medietilsynet. Det foreslås å redusere bevilgningen på posten med 2,5 mill. kroner for å dekke merutgifter på kap. 334, post 78, jf. omtale nedenfor.

Post 78 Ymse faste tiltak

Bevilgningen på posten omfatter bl.a. kontingenter til internasjonale organisasjoner. Disse utbetales i euro og danske kroner. Merbehovet på posten skyldes endringer i kontingenter og valutakurs. Bevilgningen på posten foreslås økt med 3,3 mill. kroner mot tilsvarende innsparinger på kap. 334, post 01 og 21 og kap. 320, post 01 og 21, jf. omtale ovenfor.

Kap. 339 Pengespill, lotterier og stiftelser

Post 21 Spesielle driftsutgifter, kan overføres

Bevilgningen på posten skal dekke utgiftene ved oppdragsvirksomheten i Lotteri- og stiftelsestilsynet. Som følge av økt oppdragsvirksomhet er det behov for å øke bevilgningen.

Med bakgrunn i dette foreslås bevilgningen på posten økt med 5 mill. kroner mot tilsvarende økning i inntektsbevilgningen på kap. 3339, post 07, jf. omtale nedenfor.

Kap. 340 Den norske kirke

Post 01 Driftsutgifter

Bevilgningen på posten foreslås økt med 0,5 mill. kroner. Midlene skal dekke utgifter i 2016 til det regjeringsoppnevnte utvalget som utreder spørsmål om søndagsåpne butikker. Økningen foreslås dekket ved tilsvarende innsparing på kap. 341, post 78, jf. omtale nedenfor.

Kap. 341 Tilskudd til trossamfunn m.m.

Post 70 Tilskudd til tros- og livssynssamfunn, overslagsbevilgning

Tilskuddet til tros- og livssynssamfunn utenfor Den norske kirke er en rettighetsbasert ordning, som er hjemlet i lov om trudomssamfunn og ymist anna og lov om tilskott til livssynsamfunn. Formålet med ordningen er å sikre økonomisk likebehandling av Den norske kirke og øvrige tros- og livssynssamfunn.

Tilskuddssatsen per medlem i tros- og livssynssamfunn beregnes ut fra statens bevilgninger og Opplysningsvesenets fonds bidrag til driften av Den norske kirke, delt på antallet medlemmer i Den norske kirke. I 2016 er tilskuddssatsen på 472 kroner.

Gjennomførte kontroller viser at det er om lag 620 000 tilskuddstellende medlemmer i tros- og livssynsamfunnene i 2016. Dette er 49 000 færre enn det som ble lagt til grunn for bevilgningen. Departementet foreslår på denne bakgrunn å redusere bevilgningen på posten med 23,3 mill. kroner.

Post 78 Ymse faste tiltak

Bevilgningen på posten skulle etter forutsetningene bl.a. nyttes til å styrke sekretariatet til Islamsk Råd Norge. Dette har ikke skjedd, og hele bevilgningen vil derfor ikke bli utbetalt i 2016. Med bakgrunn i dette foreslås bevilgningen på posten redusert med 0,5 mill. kroner for å dekke merutgifter på kap. 340, post 01, jf. omtale ovenfor.

Kap. 3320 Allmenne kulturformål

Post 02 Inntekter ved oppdrag

Posten gjelder inntekter ved oppdrag, prosjekter, utvalg og utredninger i Norsk kulturråd og Kulturdepartementet. Norsk kulturråd forventer reduserte inntekter i 2016 fordi prosjekter er avviklet. På denne bakgrunn foreslås bevilgningen på posten redusert med 5,4 mill. kroner mot en tilsvarende reduksjon på kap. 320, post 21, jf. omtale ovenfor.

Kap. 3323 Musikkformål

Post 01 Ymse inntekter

Posten gjelder inntekter som er knyttet til driften av Kulturtanken DKS, tidligere Rikskonsertene, jf. omtale under kap. 323, post 01. Som følge av en nedskalering av det internasjonale arbeidet etaten utfører på oppdrag fra Utenriksdepartementet, forventer Kulturtanken DKS en mindreinntekt på 9 mill. kroner.

Omleggingen av det statlige arbeidet med Den kulturelle skolesekken under Kulturtanken DKS fordrer en betydelig omstilling av virksomheten. Deler av dette omstillingsarbeidet som er innrettet mot Den kulturelle skolesekken, er finansiert av spillemidler fra Norsk Tipping AS som er avsatt til formålet. Omstillingsmidlene, som i alt utgjør 6 mill. kroner, inntektsføres på kap. 3323, post 01.

Bevilgningen på posten foreslås med bakgrunn i dette redusert med 3 mill. kroner mot tilsvarende reduksjon på kap. 323, post 01, jf. omtale ovenfor.

Kap. 3324 Scenekunstformål

Post 02 Billett- og salgsinntekter

Posten gjelder Riksteatrets inntekter ved salg av billetter og program m.m. Inntektene i 2016 har vært høyere enn antatt. Bevilgningen på posten foreslås med bakgrunn i dette økt med 2,5 mill. kroner mot tilsvarende økning på kap. 324, post 01, jf. omtale ovenfor.

Kap. 3326 Språk-, litteratur og bibliotekformål

Post 01 Ymse inntekter

Posten gjelder inntekter ved Nasjonalbiblioteket, Språkrådet og Norsk lyd- og blindeskriftbibliotek. Nasjonalbiblioteket har mottatt private bidrag fra Sparebankstiftelsen på 3,5 mill. kroner til delfinansiering av en permanent utstilling i Nasjonalbiblioteket i 2016. Videre har Nasjonalbiblioteket mottatt 1 mill. kroner fra Nordisk ministerråd til et felles prosjekt mellom nasjonalbibliotekene i Danmark, Sverige og Norge. Som følge av dette vil inntektene på posten være høyere enn forventet.

På denne bakgrunn foreslår departementet å øke bevilgningen på posten med 4,5 mill. kroner mot tilsvarende økning på kap. 326, post 01, jf. omtale ovenfor.

Kap. 3339 Pengespill, lotterier og stiftelser

Post 07 Inntekter ved oppdrag

Bevilgningen på posten foreslås økt med 5 mill. kroner, jf. omtale under kap 339, post 21.

Tilråding

Kulturdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2016 under Kulturdepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2016 under Kulturdepartementet i samsvar med et vedlagt forslag.

Forslag
til vedtak om endringer i statsbudsjettet 2016 under Kulturdepartementet

I

I statsbudsjettet for 2016 gjøres følgende endringer:

Utgifter:

Kap.

Post

Formål

Kroner

300

Kulturdepartementet

01

Driftsutgifter, forhøyes med

3 500 000

fra kr 136 847 000 til kr 140 347 000

21

Spesielle driftsutgifter, forhøyes med

890 000

fra kr 1 804 000 til kr 2 694 000

314

Kultursamarbeid i nordområdene og kulturnæring

71

Kulturnæringsprosjekter, nedsettes med

5 000 000

fra kr 7 270 000 til kr 2 270 000

315

Frivillighetsformål

71

Tilskudd til frivilligsentraler, forhøyes med

216 000

fra kr 127 766 000 til kr 127 982 000

79

Til disposisjon, nedsettes med

1 106 000

fra kr 3 201 000 til kr 2 095 000

320

Allmenne kulturformål

01

Driftsutgifter, forhøyes med

1 000 000

fra kr 143 102 000 til kr 144 102 000

21

Forskning, utredning og spesielle driftsutgifter, kan overføres, nedsettes med

9 000 000

fra kr 18 140 000 til kr 9 140 000

75

EUs program for kultur og audiovisuell sektor m.m., kan overføres, forhøyes med

6 900 000

fra kr 50 532 000 til kr 57 432 000

79

Til disposisjon, kan nyttes under post 1, nedsettes med

3 000 000

fra kr 8 587 000 til kr 5 587 000

323

Musikkformål

01

Driftsutgifter, nedsettes med

3 000 000

fra kr 174 332 000 til kr 171 332 000

324

Scenekunstformål

01

Driftsutgifter, forhøyes med

2 500 000

fra kr 73 713 000 til kr 76 213 000

326

Språk-, litteratur- og bibliotekformål

01

Driftsutgifter, forhøyes med

4 500 000

fra kr 531 137 000 til kr 535 637 000

334

Film- og medieformål

01

Driftsutgifter, nedsettes med

500 000

fra kr 157 826 000 til kr 157 326 000

21

Spesielle driftsutgifter, kan overføres, nedsettes med

2 530 000

fra kr 11 210 000 til kr 8 680 000

78

Ymse faste tiltak, forhøyes med

3 250 000

fra kr 24 980 000 til kr 28 230 000

339

Pengespill, lotterier og stiftelser

21

Spesielle driftsutgifter, kan overføres, forhøyes med

5 000 000

fra kr 7 018 000 til kr 12 018 000

340

Den norske kirke

01

Driftsutgifter, forhøyes med

484 000

fra kr 1 308 715 000 til kr 1 309 199 000

341

Tilskudd til trossamfunn m.m.

70

Tilskudd til tros- og livssynssamfunn, overslagsbevilgning, nedsettes med

23 300 000

fra kr 316 632 000 til kr 293 332 000

78

Ymse faste tiltak, nedsettes med

484 000

fra kr 12 200 000 til kr 11 716 000

Inntekter:

Kap.

Post

Formål

Kroner

3320

Allmenne kulturformål

02

Inntekter ved oppdrag, nedsettes med

5 380 000

fra kr 8 000 000 til kr 2 620 000

3323

Musikkformål

01

Ymse inntekter, nedsettes med

3 000 000

fra kr 31 374 000 til kr 28 374 000

3324

Scenekunstformål

02

Billett- og salgsinntekter m.m., forhøyes med

2 500 000

fra kr 23 491 000 til kr 25 991 000

3326

Språk-, litteratur- og bibliotekformål

01

Ymse inntekter, forhøyes med

4 500 000

fra kr 9 995 000 til kr 14 495 000

3339

Inntekter fra spill, lotterier og stiftelser

07

Inntekter ved oppdrag, forhøyes med

5 000 000

fra kr 8 129 000 til kr 13 129 000

II

Tilføyelse av stikkord

Stortinget samtykker i at Kulturdepartementet kan tilføye stikkordet «kan overføres» på bevilgningen under kap. 315 Frivillighetsformål, post 87 Tilskudd til X Games.